ଆସୁଛି ଲଘୁଚାପ, ନେଇପାରେ ବାତ୍ୟାର ରୂପ; ଓଡ଼ିଶାରେ ପ୍ରବଳ ବର୍ଷିବ ! - OTV Khabar.\nଭୁବନେଶ୍ୱରଃ ଆସୁଛି ଲଘୁଚାପ । ପ୍ରବଳ ବର୍ଷିବ ! ଆସନ୍ତା ୨୩ ତାରିଖରେ ବଙ୍ଗୋପସାଗରରେ ସୃଷ୍ଟି ହୋଇପାରେ ଏହି ଲଘୁଚାପ । ପୂର୍ବ କେନ୍ଦ୍ରୀୟ ବଙ୍ଗୋପସାଗର ଓ ଆଖପାଖ ଅଞ୍ଚଳରେ ଏକ ଲଘୁଚାପ କ୍ଷେତ୍ର ସୃଷ୍ଟି ହେବାର ସମ୍ଭାବନା ଥିବା ନେଇ ଭୁବନେଶ୍ୱରସ୍ଥିତ ପାଣିପାଗ ବିଜ୍ଞାନ କେନ୍ଦ୍ର ପକ୍ଷରୁ ଟୁଇଟ୍ ଯୋଗେ ସୂଚନା ଦିଆଯାଇଛି ।\nପୂର୍ବରୁ କେନ୍ଦ୍ର ଭୂବିଜ୍ଞାନ ମନ୍ତ୍ରଣାଳୟର ସଚିବ ମାଧବନ ରାଜୀବନ୍ ମଧ୍ୟ ଟୁଇଟ୍ କରି ଚଳିତ ସପ୍ତାହ ଶେଷ ବେଳକୁ ବଙ୍ଗୋପସାଗରରେ ଏକ ବାତ୍ୟା ସୃଷ୍ଟି ହେବାର ପ୍ରାକ୍ ସଙ୍କେତ ମିଳୁଥିବା ଉଲ୍ଲେଖ କରିଥିଲେ । ମେ' ୨୩ ତାରିଖ ବେଳକୁ ବଙ୍ଗୋପସାଗରରେ ବାତ୍ୟା ଭଳି ଏକ ସିଷ୍ଟମ୍ ସୃଷ୍ଟି ହେବାର ସଙ୍କେତ ମିଳୁଥିବା ସେ ଦର୍ଶାଇଛନ୍ତି ।\nସେପଟେ ଦିଲ୍ଲୀସ୍ଥିତ ଆଇଏମଡି ସାଇକ୍ଲୋନ୍ ଓ୍ୱାର୍ଣ୍ଣିଂ ସେଣ୍ଟର ଇନଚାର୍ଜ ରାଜେନ୍ଦ୍ର କୁମାର ଜେନାମଣି ମଧ୍ୟ ବଙ୍ଗୋପାଗରରେ ଏକ ସିଷ୍ଟମ ସୃଷ୍ଟି ହେବା ନେଇ ସୂଚନା ଦେଇଛନ୍ତି । ଜେନାମଣି ଓଟିଭିକୁ କହିଛନ୍ତି, ଆସନ୍ତା ୨୪ କିମ୍ବା ୨୫ ତାରିଖରେ କେନ୍ଦ୍ର ବଙ୍ଗୋପସାଗରରେ ଏକ ସିଷ୍ଟମ ସୃଷ୍ଟି ହେବା ନେଇ ପ୍ରାକ୍ ସଙ୍କେତ ମିଳୁଛି । ତେବେ ବୁଧବାର ସୁଦ୍ଧା ଏନେଇ ସ୍ଥିତି ସ୍ପଷ୍ଟ ହେବ ବୋଲି ସେ କହିଛନ୍ତି ।
